| İbtidai icma quruluşunun dağılması Son Tunc və İlk Dəmir dövründə sosial və əmlak bərabərsizliyi yüksək həddə çatdı. Yeni tayfa ittifaqları meydana gəldi. Onlara nüfuzlu tayfa başçıları rəhbərlik edirdi. Tayfanın daxilində güclü təbəqələşmə gedir, var-dövlət ayrı-ayrı ailələrin əlində cəmləşirdi. Varlı ailələr icmanın daha münbit torpaq və otlaq sahələrini, mal-qaranı, at ilxılarını mənimsəyirdi. Ayrı-ayrı şəxslərin varlanması, yeni təsərrüfat sahələrinin yaranması və inkişafı işçi qüvvəsi tələb edirdi. Bu işçi qüvvəsini təşkil edənlər var-yoxdan çıxmış icma üzvləri və qullar idi. Tayfalararası toqquşmalar zamanı əsir düşənlər qul halına salınırdı.

Qulların işlədilməsi | Tayfa başçıları, varlı əyanlar və onların ailə üzvləri üçün nəhəng kurqanlar ucaldılırdı. Burada tayfa başçıları ailə üzvləri, qulları və bəzən də atları ilə birlikdə dəfn olunurdu. Belə qəbirlərə çoxlu bəzək əşyaları, silahlar və əmək alətləri qoyulurdu.