Tarixi mənbələr
Bəşəriyyətin keçmişini, tarixi hadisə və faktların səbəb-nəticə əlaqələrini öyrənmək üçün tarixi mənbələrdən istifadə edilir. Tarixi prosesləri, cəmiyyətin keçmişini öyrənməyə imkan verən nə varsa, tarixi mənbə adlanır. Müxtəlif hadisələr haqqında məlumatlar tarixi mənbələrdən axtarılaraq tapılır, toplanır və şərh edilir.
Maddi mənbələr insanların yaşayış məskənlərindən, qəbir abidələrindən, ibadət yerlərindən və s. əldə edilir. Qədim tikililər, buradan tapılan əmək alətləri, silahlar, bəzək və məişət əşyaları maddi mənbələrdir. Yazıyaqədərki tarixin öyrənilməsində maddi mənbələrin əhəmiyyəti olduqca böyükdür.