BUNU BİLMƏK MARAQLIDIR Əliköməktəpə yaşayış məskənindən tapılmış məişət əşyaları | Yaşayış evləri vahid planla deyil, pərakəndə halda tikilirdi. Bu evlərin davamlılığını artırmaq və qoşa çatlı damın ağırlığına tab gətirməsi üçün evlərin divarlarının qarşısında xüsusi dayaqlar hörülürdü. Belə tikililərə daha çox Cəlilabad rayonunda yerləşən Əliköməktəpə yaşayış məskənində təsadüf olunur. Divarları suvanmış, döşəməsinə həsir salınmış mənzilləri qızdırmaq, həmçinin yemək hazırlamaq üçün evin ortasında və ya divar dibində ocaq qalayırdılar. Çox vaxt mənzillər və onlara bitişik anbar-binalar başqa sahələrdən xüsusi divarla ayrılırdı.

| Mənbədəki məlumata əsasən Əliköməktəpə yaşayış məskəninin planını hazırlayın.

Sizcə, nə üçün ovçuluq ikinci dərəcəli təsərrüfat sahəsinə çevrildi? Qayaüstü təsvir | Mis-Daş dövrü əhalisi əkinçilik və maldarlıqla yanaşı, ev sənətkarlığının müxtəlif sahələri (dulusçuluq, daşişləmə, toxuculuq və s.), həmçinin balıqçılıqla məşğul olurdu. Bu dövrün əhalisi ərzağa olan tələbatının bir qismini ovçuluq və balıqçılıq vasitəsilə təmin edirdi. Lakin bu dövrdən başlayaraq ovçuluq və balıqçılıq ikinci dərəcəli təsərrüfat sahəsinə çevrildi.

* İy pambıq və yundan iplik əyirmək üçün iki ucu sivri ağac alətdir. | Mis-Daş dövründə toxuculuq sənəti daha da inkişaf etmişdi. Azərbaycanın bir sıra Mis-Daş abidələrindən tapılmış iy* ucları bunu sübut edir. Toxuculuğun inkişafına təkan verən amillərdən biri qoyunçuluğun inkişafı və yun istehsalının artması olmuşdur.