| Kür-Araz mədəniyyəti Azərbaycan ərazisində Tunc dövrü bir neçə inkişaf mərhələsi keçmişdir. Erkən Tunc dövrü Kür-Araz mədəniyyəti də adlanır. Bu mədəniyyət Kür-Araz ovalığında formalaşmış və tədricən yayılmışdır. Bu dövrdə yaşayış məskənləri, əsasən, çay kənarında, təsərrüfat üçün əlverişli sahələrdə, yaxşı mühafizə olunan təbii təpələr üzərində salınırdı. Bəzən yaşayış məskənləri qalın müdafiə divarı ilə əhatə edilirdi. Erkən Tunc dövründə əhalinin sayı artmış və yaşayış məskənlərinin ərazisi böyümüşdü. Mis-Daş dövründə olduğu kimi, dairəvi və düzbucaqlı binalar tikilirdi. Lakin binalar həm ölçü, həm də davamlılıq baxımından xeyli fərqlənirdi. Evlərin və təsərrüfat tikililərinin bünövrəsi, əsasən, daşdan, divarı çiy kərpicdən olurdu. Binaların bir qismi çubuqdan hörülüb suvanırdı. Otağı qızdırmaq və yemək hazırlamaq üçün ocaq evin mərkəzində və ya künclərində qurulurdu. İbadət və dini ayinlərin icrası üçün də xüsusi binalar tikilmişdi.

İbadət evlərinin inşa olunması nəyi sübut edir? |