Eranın ilk illərində isə vəziyyət dəyişdi. Atropatena ilə Parfiya arasında ittifaq yenidən bərpa edildi. İki ölkə arasındakı münasibətlər nikah diplomatiyası ilə möhkəmləndirildi. Parfiyada baş verən üsyanda hökmdar öldürüldü. Hakimiyyətə isə Atropatena hökmdarının oğlu Artaban (III Artaban adı ilə) dəvət edildi. Çünki o, ana tərəfdən Parfiya Arşakilər sülaləsinə mənsub idi. Sasanilər tərəfindən süquta uğradılana qədər dövlət Artabanın varisləri tərəfindən idarə olunmuşdur.
| Sxem əsasında danışın.

Din Atropatena və qonşu ərazilərdə zərdüştilik hakim din olmuşdur. Bu dinin ana xəttini bir-biri ilə daimi vuruşan iki qüvvənin mübarizəsi təşkil edir. Bunlardan biri Hörmüzd, digəri isə Əhriməndir. Hörmüzd xeyir, Əhrimən isə şər qüvvələri təmsil edir. Zərdüştün dini təlimində baş ilahi qüvvə hesab edilən Hörmüzdü od təmsil edir. Zərdüştilik dininə inananlar atəşgahlar tikir, orada od yandırır və bu odu qoruyub saxlayırdılar. Onlara görə həyatın əsasını su, od, torpaq və hava (külək) təşkil edir. Bu dörd ünsür müqəddəs hesab edilirdi. Alimlər bu xüsusiyyətləri nəzərə alaraq zərdüştiliyi "təbiət dini" də adlandırırlar. Zərdüştilik dinini təbliğ edən kahinlər maq adlanırdı. Maqlar xalqın başına gələn bütün müsibət və fəlakətləri qəddar ruhun, Əhrimənin fəaliyyəti ilə bağlayırdılar. Zərdüştilik dininin əsas kitabı "Avesta"dır. | Su, od, torpaq və hava ünsürlərinə hansı bayramda rast gəlmişsiniz?