Zərdüştilik məbədində ibadət | Zərdüştilik dininin əxlaqi təlimi 3 əsas xətt - xeyir düşüncə, xeyir söz və xeyir əməl üzərində qurulmuşdur. Bu dinin daşıyıcıları düz danışmalı, yalançılığa yol verməməli, zəhmət çəkməli, əkinçilik və maldarlıqla məşğul olmalı idi. “Avesta”dan məlum olur ki, ticarət əlaqələri pul ilə deyil, mübadilə vasitəsilə həyata keçirilirdi. BİLİRSİNİZMİ? “Avesta” adına I Daranın Bisütun qayasında e.ə. VI yüzillikdə yazdırdığı kitabədə də rast gəlinir. “Avesta”nın əsli dövrümüzə olduğu kimi gəlib çatmamışdır. Rəvayətə görə, “Avesta” aşılanmış 12 min öküz dərisi üzərinə qızıl suyu ilə yazılıbmış. Bu kitab Əhəmənilərin paytaxtlarından biri olan Persepolda saxlanırdı. Makedoniyalı İskəndər tərəfindən Persepol alındıqdan sonra buradakı Əhəməni sarayı yandırıldı. Yanğın zamanı “Avesta” kitabı da məhv oldu. Hazırkı “Avesta” Parfiya və Sasanilər dövründə yaddaşlarda qalmış və müxtəlif mənbələrdən toplanmış hissələrdən ibarətdir. 1771-ci ildə fransız alimi Anketil Düperron “Avesta”nı fransız dilinə tərcümə etmişdir. Tezliklə kitab bütün Avropada məşhurlaşmış və müxtəlif dillərə tərcümə olunmuşdur.