I-III yüzilliklərdə Şimali Qafqazda yaşayan alan tayfaları Albaniya və Atropatenaya qarətçi yürüşlər etdilər. Məqsədləri qənimət əldə etmək idi. Alan tayfalarının ən böyük yürüşü 72-74-cü illərdə oldu. Mingəçevirdə və Qəbələdə aşkar edilmiş katakomba qəbirləri alanlara aid edilir. II yüzilliyin I yarısında Roma imperatoru Adrian alban hökmdarları ilə dostluq əlaqəsi saxlayıb onlara qiymətli hədiyyələr göndərmişdi. Albaniyanın Roma ilə siyasi-iqtisadi əlaqələri III yüzilliyin ortalarına kimi davam etmişdir.
| Mətnə əsasən cədvəli tamamlayın.
ALBANİYA DÖVLƏTİNƏ HÜCUMLAR
Nə vaxt? | Hansı qüvvələr hücum etmişdi? | Nəticə necə oldu?
| I yüzillikdən başlayaraq Albaniyanın Roma imperiyası ilə yaxınlaşmasının səbəbləri hansılardır?

Mədəniyyət

Albaniya və Atropatena dövlətlərində yunan mədəniyyətinin yayılması nəticəsində kirəmit* istehsalı meydana gəlmişdi. Binaların üstü kirəmitlə örtülürdü. Alban memarları qala divarları, istehkamlar, sədlər və məbədlər inşa etmişlər. Binaların bünövrəsi çay daşlarından, divarları isə çiy kərpicdən tikilirdi. Binaların içərisində sütunlar ucaldılırdı. Qəbələ şəhəri müdafiə səddi ilə əhatə olunaraq ətrafında dərin xəndək qazılmışdı. BUNU BİLMƏK MARAQLIDIR Borçalı, Gədəbəy, Göyçə gölü ətrafında, Zəngəzur və Naxçıvanda iri qaya parçalarından inşa edilmiş qalaların qalıqları bu günədək qalmaqdadır. Bu qalalar və onların yaxınlığında yerləşən kahalar yarımköçəri (elat) həyat tərzi sürən tayfaları düşmən hücumundan, qar, yağış və müxtəlif təbii fəlakətlərdən qoruyurdu. Qədim Azərbaycan tayfaları, əsasən, yaylaq və qışlaq maldarlığı ilə məşğul olduğundan yarımköçəri həyat tərzi sürürdülər. | *Kirəmit damların üstünü örtmək üçün gildən hazırlanan novşəkilli (yarımdairəvi) lövhəcikdir.