Əziz məktəblilər!
Siz 5-ci sinifdə Azərbaycan tarixi fənni ilə tanış oldunuz. Bu fənn vasitəsilə Azərbaycanın ən qədim zamanlarından dövrümüzədək olan tarixinə aid maraqlı məlumatlar öyrəndiniz. Əminik ki, bu, şagirdlərdə tarix elminə böyük maraq oyatdı.
6-cı sinif Azərbaycan tarixi fənnində aşağıdakılar barədə bilik əldə edəcəksiniz:
✔ tarixin öyrənilməsinin əhəmiyyəti;
✔ əsas tarixi anlayışlar, il hesabı;
✔ ibtidai cəmiyyətin meydana gəlməsi və inkişaf xüsusiyyətləri;
✔ erkən dövlətlər, quldar dövlətlərin yaranması;
✔ Manna, Atropatena, Albaniya dövlətlərinin fəaliyyəti;
✔ Azərbaycanda yaşayan əhalinin yadelli işğalçılara qarşı apardığı qəhrəmanlıq mübarizəsi;
✔ ölkəmizin ərazisində tapılan maddi-mədəniyyət nümunələri.
İnanırıq ki, 6-cı sinif Azərbaycan tarixi fənnindən əldə etdiyiniz nəzəri bilikləri bacarıqlara çevirərək real həyatda istifadə edə biləcəksiniz.
Bu fənn sizdə aşağıdakı mühüm keyfiyyətlərin formalaşmasına xidmət edəcəkdir:
• milli mənəvi dəyərlərə hörmət etmək;
• başqaları ilə əməkdaşlıq etmək;
• problemlərin həlli yolları ilə bağlı fikir yürüdə bilmək;
• insan hüquqlarına hörmətlə yanaşmaq;
• dövlət və xalq qarşısında vəzifələrinə məsuliyyətlə yanaşmaq;
• vətənpərvərlik duyğularına və ləyaqətli vətəndaş mövqeyinə malik olmaq.
Unutmayın ki, ləyaqətli vətəndaş və vətənpərvər insan kimi yetişməyinizdə tarix elminin rolu böyükdür. Vətən tarixini sevərək öyrənəcəyinizə əminik.
Bu işdə sizə müvəffəqiyyətlər arzulayırıq!