| Atropatena ərazisi və şəhərləri Atropatena Sasani dövlətinin ən mühüm əyalətlərindən biri olmuşdur. Təbii-coğrafi və strateji şəraitin əlverişli olması onu digər əyalətlərdən fərqləndirirdi. Burada böyük şəhərlər var idi. Şəhərlər ticarət yolları üzərində yerləşdiyindən dünya ticarətinə də cəlb edilmişdi. Bu, Atropatenanın iqtisadi-ictimai inkişafına mühüm təsir göstərmişdir. Sasani imperiyasının şimal canişinləri dövrün Ərdəbil və Təbriz kimi böyük ticarət mərkəzlərini özlərinə iqamətgah etmişdi. Təbriz hələ qədim dövrlərdən beynəlxalq ticarət karvan yollarının kəsişmə nöqtəsini təşkil edirdi. Ərdəbil Sasanilər dövründə canişinlik mərkəzi olmuşdur. Bəzi tədqiqatçılara görə, Ərdəbil sözü arta (müqəddəs) və vil (şəhər) sözlərindən ibarət olub, "müqəddəs şəhər" deməkdir. Atropatenanın qədim şəhərlərindən biri də Marağadır. Bu şəhərin gözəl iqlimi və əlverişli təbii-coğrafi şəraiti olmuşdur. Qazaka da Atropatenanın qədim şəhərlərindən biri idi. Ticarət yolları bu şəhərdən keçir, Azərbaycan şəhərlərini qonşu ölkələrlə birləşdirirdi. Şahlara məxsus olan əsas atəşgahın burada yerləşməsi və füsunkar təbiətə malik olması tarixən onun iqtisadi-siyasi cəhətdən inkişaf etməsinə şərait yaratmışdır.

Mənbə əsasında dövlətin ədaləti təmin etməsi baxımdan əhəmiyyətini və rolunu dəyərləndirin. Qazaka şəhər qalası |
| Sasani dövlətinin Azərbaycandakı çanişini özü üçün imarət tikdirmək və bağ saldırmaq istəyirdi. Lakin kimsəsiz bir qarının daxması və həyətyanı torpağı bu işin icra edilməsinə mane olurdu. Qarı öz mülkünü satmaq istəmirdi. Lakin hakim daxma və torpağı zorla ondan aldı. Qarı I Xosrova şikayət etdi. Şah bu məsələni araşdırmış, qarının haqlı olduğu məlum olmuşdur. Canişin nəinki qarının əmlakını mənimsəmiş, həm də ölkənin müxtəlif yerlərində xeyli karvansara, yaşayış binası və malikanəyə sahib olmuşdur. Qarının daxması və həyətyanı sahəsi özünə qaytarılmış, məmur isə cəzalandırılmışdı. "Siyasətnamə" Nizamülmülk