| Mis-Daş dövründə daş alətlərin hazırlanma texnologiyası daha da təkmilləşdirilmiş, ənənəvi əmək alətləri sırasına yeniləri əlavə olunmuşdu. Bu dövrdə sümükdən əmək alətləri hazırlanmışdır. Ev sənətkarlığında yer şumlamaq üçün hazırlanmış toxalar, tikiş işində istifadə olunan biz və iynələr, qaşovvari bıçaqlar xüsusilə diqqəti cəlb edir. Sümükdən müxtəlif bəzək və məişət əşyaları da hazırlanmışdır. Bu dövrdə daş və sümük məmulatlarla yanaşı, metaldan istifadə olunmağa başlandı. Qədim insanlar əmək alətləri hazırlamaq üçün daha davamlı və sərfəli xammal axtarırdılar. Bu xammal isə metal oldu.

Metal emalının əhəmiyyətini izah edin. | İnsanlar misin döyülmə xassəsini icad etdilər. İlk vaxtlar onlar mis külçələrdən soyuq döymə üsulu ilə müxtəlif əşyalar hazırladılar. Zaman keçdikcə bu külçələr əvvəlcə ocaqda qızdırıldı, sonra xüsusi qablarda əridildi. Beləliklə, ibtidai metalişləmənin əsası qoyuldu. Mis-Daş dövrü daşdan tunca keçid mərhələsi idi. Bəzi xalqlarda bu mərhələ nisbətən tez, digərlərində isə gec başlamışdır.