İkinci ictimai əmək bölgüsü Orta Tunc dövründə Azərbaycanda sənətkarlıq peşəkar sahəyə çevrildi. O, başqa təsərrüfat sahələrindən ayrılaraq müstəqil inkişaf etməyə başladı. Sənətkarlıq məhsullarına tələbat artdı. Ona görə də sənət sahəsi ilə məşğul olan şəxs başqa işlərdən əl çəkir, bütün diqqətini yalnız öz işinə verirdi. Cəmiyyətin həyatında mühüm rol oynayan ikinci böyük ictimai əmək bölgüsü sənətkarlığın sürətlə inkişafı nəticəsində baş verdi. |

Bu dövrdə dulusçuluq daha da inkişaf etdi. Dulus çarxından geniş istifadə edilməsi saxsı qablar istehsalında yeni mərhələ açdı. Dulus çarxının tətbiqi əmək məhsuldarlığının yüksəlməsinə və məhsul istehsalının artmasına şərait yaratdı. Dulusçular tayfanın tələbatını ödəməklə yanaşı, mübadilə üçün də məhsul istehsal edirdilər. Orta Tunc dövrü Azərbaycanda qədim incəsənətin çiçəklənmə mərhələsidir. Saxsı qablar müxtəlif formalarda hazırlanır, bir-birindən quruluşuna və üzərindəki naxışlara görə fərqlənirdi. | Orta Tunc dövrünə aid saxsı qablar