| Müstəqil siyasət yürüdən hökmdar E.ə. VII yüzilliyin birinci yarısında kimmerlərin və iskitlərin Cənubi Qafqaza yürüşü tarixin gedişatını dəyişdi. At üstündə döyüşən bu cəngavər tayfalar Anadoludan (indiki Türkiyə ərazisi) keçib Misirə qədər gedib çıxdılar.

| Onlar özləri ilə yeni döyüş üsulları gətirmişdilər. Yüngül zirehə bürünən iskit atlıları düşməni ox yağışına tutur, döyüş arabalarından geniş istifadə edirdilər. O vaxta qədər, əsasən, piyada döyüşməyə üstünlük verən Şərq ölkələri bu hücumların qarşısını almaqda çətinlik çəkirdi. Aşşur dövləti də bu hücumlardan yaxa qurtara bilmədi. İskitlər Aşşurun paytaxtı Ninevaya da hücum etdilər. Arxeoloqların dağıdılmış Ninevanın qala divarlarından iskit ox ucluqları tapması bu faktı təsdiq edir. Manna hökmdarı Ahşeri iskitlərlə dostluq münasibətləri qurdu, onları öz ölkəsində yerləşdirərək ordusunu gücləndirdi. Ahşeri yaranmış şəraitdən istifadə edərək Aşşur dövləti ilə ənənəvi ittifaqı pozdu. Mannadan Aşşur xəzinəsinə ödənilən xərac dayandırıldı. İskitlərin gəlişi ilə tam müstəqil siyasət yürüdən Manna hökmdarı hətta Aşşurun sərhəd dəstələrinə belə hücum etməkdən çəkinmədi. Aşşur mənbələrində sərhəd qalalarının Manna tərəfindən tutulduğu haqqında məlumatlar verilir.