Dövlətin ərazisi və siyasi quruluşu
Manna dövlətinin ərazisi indiki Cənubi Azərbaycan torpaqlarını əhatə edirdi. Şimalda Araz çayı dövləti qoruyan təbii maneə rolunu oynayırdı. Cənub-şərq istiqamətində Midiya ilə qonşu idi. Manna qərb tərəfdən Aşşur, şimal-qərbdən isə Urartu dövlətləri ilə həmsərhəd idi. Dövlətin paytaxtı İzirtu şəhəri olmuşdur.

Manna Azərbaycan torpaqlarında meydana gələn quldar dövlət idi. Bütün hakimiyyət hökmdarın əlində cəmləşmişdi. Hökmdar yanında Ağsaqqallar Şurası fəaliyyət göstərirdi. Ağsaqqallar hökmdara məsləhətlər versələr də, son qərarı hökmdar özü qəbul edirdi. Hökmdar İranzudan başlayaraq hakimiyyət irsən - atadan oğula keçməyə başladı. Beləliklə, Manna idarəetmə üsuluna görə monarxiya* oldu. | * Monarxiya tək hakimiyyətlilikdir. Ali hakimiyyətin hökmdarın əlində cəmləşdiyi dövlət idarəetmə formasıdır.